Nasionale Dieretuin loop deur op AprilgekkedagArgieffoto Poetsbakkers was omtrent bedrywig vandag. Selfs die Nasionale Dieretuin in Pretoria het deurgeloop onder Aprilgekkedag-poetse. Craig Allenby, woordvoerder van dié dieretuin, het gesê hulle het deur die loop van die dag meer as 230 poets-oproepe ontvang. Allenby het gesê mense het van heinde en ver gebel en gevra om met spesifieke personeellede by die dieretuin te gesels. “Die poetsbakkers het hulle familie en vriende ingespan om die dieretuin te bel, en onder meer te vra vir mense soos mnr. G Raffe, mnr. De Leeuw, mnr. Olifant en selfs mnr. Jack Russel,” het hy gesê. Die telefoonlyne is glo al heel oggend bedrywig. “Sommige van die mense vind dit ongelooflik snaaks terwyl ander bloot geïrriteerd is daarmee. Ons ontvang steeds oproepe,” het hy gesê. Allenby sê die dieretuin het selfs ŉ oproep van ŉ bekende apteek gekry wat ŉ afspraak wou maak om ŉ apteek in die dieretuin oop te maak.